google/wiki40b huggingface dataset:
Albaania kuningriik (1943–1944)

Albaania sõltumatu riik

Sakslased kavatsesid luua autonoomse valitsuse ja nad püüdsid veenda Albaania juhte moodustama valitsus, et riigi juhtimine üle võtta. Paljud kõhklesid, eriti kuulduste levides, et Briti väed valmistusid Albaaniasse tungima. Kuid Kosovo Albaania juhid mõistsid, et Saksa kaotus tähendaks naasmist Jugoslaavia võimu alla, ja olid koostööks valmis. 14. septembril 1943 moodustati Albaania valitsus koosseisus Ibrahim bej Biçakçiu Elbasanist, Bedri Pejani ja Xhaferr Deva Kosovost. 243-liikmeline rahvuskogu hakkas tegutsema 16. oktoobril 1943, valides riiki valitsema neljaliikmelise Kõrgema Regentnõukogu (Këshilli i Lartë i Regjencës).
Uus valitsus, mis lubas jääda sõjas neutraalseks, suutis taastada palju stabiilsust. Valitsus ja kohtusüsteem tegutsesid taas ja Albaania koolid taasavati Põhja- ja Kesk-Albaanias. Võeti ka samme maareformi elluviimiseks.
13. juulil 1944 saavutas Albaania formaalse sõltumatuse Saksa egiidi all. Albaania staatus sarnanes Horvaatia ja Slovakkia omaga, omades suhtelist suveräänsust natsi-Saksamaa alluvuses. Ante Pavelići Ustaša režiim Horvaatias laiendas oma tunnustust albaanlastele.

Teise maailmasõja lõpp ja kommunismi algus

Hitleri-vastase koalitsiooni moodustamisega hakkasid sakslased sõda kaotama. Tekkinud olukorrast lõikasid kasu kommunistid, partisanid alustasid täiemahulist rünnakut sakslastele ja Balli Kombëtarile. Briti sideohvitserid Albaanias märkisid, et kommunistid kasutasid saadud relvi palju rohkem võitlemiseks albaanlastega kui sakslastega. Läänes täheldati, et kommunistid ei oleks võitnud ilma brittidelt, Ameerikalt ja Jugoslaavialt saadud varustuse ja relvastuseta ja et nad ei kartnud mõrvata oma kaasmaalasi.

Majandus

Kui sakslased sisenesid Tiranasse, lootsid nad leida piisavalt raha Albaania Riigipangast oma vägedele maksmiseks. Seda tuli võtta laenuna. Kuid nad leidsid vaid 30 miljonit franki ja Saksa armee üldkulud Albaanias olid umbes 40 miljonit franki kuus. Asja kiireloomulisuse tõttu pöördusid nad Saksa võimude poole Roomas, kus SS-kommando haarang oli hiljuti Albaania Riigipanga peakorterist hõivanud 120 miljonit franki rahatähtedes, plaatides, 23 kotis kuldmüntides ja 29 kullakangis. Kuld saadeti Berliini ja rahatähed saadeti Tiranasse. Märkimisväärsed summad anti kohe üle Albaania Riigipangale Tiranas.
Raha kasutati maksmiseks Saksa vägedele Albaanias ja Montenegros. Seda kasutati ka Saksa ehitusprojektide rahastamiseks, nagu hooned, teed, teeparandused, lennuväljad ja rannakaitserelvade pesad.

Vääring

Albaanias kasutatud vääring oli Albaania kuldfrank.
Harilik sarvikrästik

Kirjeldus

Tavaline üldkehapikkus on neil 30–60 cm ja maksimumpikkus 85 cm. Emased on suuremad kui isased.
Kõige silmatorkavamaks tunnuseks on silmade kohal asetsevad "sarved". Need võivad olla ka pisikesed või üldse puududa. Silmad on neil etteulatuvad ja asuvad pea külgedel. Silmade suuruses esineb ka sooline dimorfism – isastel on pea ja silmad suuremad kui emastel. Võrreldes teise samast perekonnast liigi Cerastes gasperetti'ga, on harilikul sarvikrästikul suhteliselt suurem pea ja "sarvedega" isendeid esineb sagedamini (vastavalt 13% vs 48%). 
Värvuselt on neil põhivärviks alati substraadiga kattuv kollakas, hele hall, roosakas, punakas või helepruun värvus. Seljal on neil tumedad ristkülikukujulised laigud, mis jooksevad kuni saba otsani. Need laigud võivad olla ka ühendatud. Kõhusoomused on neil valged ning saba, mille ots võib olla must, on tavaliselt peenike.

Levik

Teda võib kohata kuiva kliimaga Põhja-Aafrikas (Maroko, Mauritaania, Mali, Alžeeria, Tuneesia, Nigeeria, Liibüa, Tšaad, Egiptus, Sudaan, Etioopia ja Somaalia) kuni Siinai poolsaarel Iisraelini. Araabia poolsaarel esineb teda Jeemenis, Kuveidis, Saudi Araabia edelaosas ning osas Kataris, kus ta jagab levilat koos Cerastes gasperetti'ga. Teade selle kohta, et harilikku sarvikrästikut on kohatud ka Liibanonis, on Jogeri (1984) sõnul ebatõenäoline.
Algselt oli tüüpasukohaks märgitud Oriente, kuid Flower (1933) esitas selguse mõttes tüüpasukohaks Egiptuse.

Elupaik

Liik eelistab kuiva, liivast ja hõredate kiviservadega alasid ning peeneteralist liiva. Vahetevahel võib neid kohata ka oaasides ning kuni 1,5 km kõrgustel aladel. Eelistatud on jahedamad alad, aasta keskmise temperatuuriga kuni 20 °C.

Käitumine

Tüüpiliselt liiguvad nad külg ees (kaldvaksamine), paisates kere tagumise osa ette ja küljele ning seejärel tõmmates eesosa järele, mistõttu jätavad nende kehad liikudes liivale omapäraseid jälgi. 
Vahel võivad jäljed olla nii täiuslikud, et nende pealt võib soomuste arvu lugeda. Iseloom on neil mõistlikult rahulik, kuid ohu korral võtavad sisse C-kujulise ähvarduspoosi ning tekitavad omapärast peletusheli – hõõrudes ühe külje kiiljaid soomuseid teisel küljel paiknevate soomuste vastu. Kuna nende soomused on tugevad ja sakiliste servadega, siis kostab nende kokkuhõõrumisest saagiv heli, mis sarnaneb perekonda Echis (eefa) liigitatud madude kehasoomuste tekitatava häälega. Looduses on nad enamasti varitsevad kiskjad, kes lamavad kattunult liiva all kivide läheduses või taimestiku all. Kui saakloom (väiksed linnud või närilised) lähedusse satub, siis salvatakse teda järsult ja hoitakse kinni seni, kuni mürk toimima hakkab.
Martin Severini Winter

Martin Severin(i) Winter (eesnimena kasutatud ka Söffring; surnud 14. märtsil 1586 Viiburis) oli Eestimaal tegutsenud vaimulik.
Tema isa oli Viiburi kodanik ja raehärra Severin Winter.
1574. aastal sai Martin Tallinna toomkiriku rootsi koguduse pastoriks. 1582. aastal määras kuningas ta Viiburi kirikhärraks ja andis talle maja Toompeal.
Valga raekoda

Valga raekoda on Valgas aadressil Kesk tänav 11 asuv hoone (raekoda), mida kasutavad Valga Külastuskeskus ja Valga linna volikogu ja mida minevikus kasutas Valga raad.
Hoone ehitati aastatel 1864–1866, hiljem on selles tehtud mitmeid ümberehitusi. Hoone restaureeriti 1989. aastal ja see on arvele võetud kultuurimälestisena.
Veeretakistus

Veeretakistus ehk veerehõõre on jõud, mis takistab keha (näiteks ratta) veeremist pinnal (maapinnal).
Peamiselt tekib veeretakistus pinna ja veereva keha plastsete deformatsioonide ja veeremisel esineva hüstereesi tõttu. Keha veeremisel deformeeruvad nii pind, kui veerev keha. Need deformatsioonid ei toimu seejuures ilma energia kadudeta. Nimelt läheb osa energiat soojuseks, plastsete deformatsioonide tekitamiseks. Üheks teiseks veerehõõrde põhjuseks on veereva keha ja pinna vaheline libisemine, mis on samuti energia kadudega protsess. Siin tasub tähele panna, et ainult viimane veerehõõret tekitav protsess sisaldab hõõret ja seetõttu on õigem veerehõõrde asemel kasutada mõistet "veeretakistus".
Veeretakistus tekib näiteks ratta või palli veeremisel mööda maapinda. Veeretakistus on oluliselt väiksem kui kuivhõõre. Seda veerehõõrde eelist kasutatakse veerelaagrites, mis võimaldavad väga efektiivset pöördliikumist.
Alderney

Alderney on saar La Manche'i väinas Cotentini poolsaare lähedal, Kanalisaartest põhjapoolseim.
Pindala 8 ruutkilomeetrit.
Saar on künklik, kõrgus kuni 86 meetrit.
Alderney kuulub Guernsey koosseisu.
1960. aasta suveolümpiamängud

1960. aasta suveolümpiamängud olid XVII kaasaegsed suveolümpiamängud. Need toimusid 25. augustist 11. septembrini 1960 Itaalia pealinnas Roomas.
Roomale oli antud juba IV olümpiamängude korraldamisõigus, kuid tollal loobuti mängudest majanduslike raskuste tõttu ja nii peeti 1908. aasta olümpia Londonis. Hiljem kandideeris Rooma mitu korda (1924, 1936, 1940 ja 1944), kuid alles viiendal korral usaldati roomlastele uuesti mängude korraldamine. Otsustavas hääletusvoorus ROK-i 50. istungil Pariisis 1955. aastal edestati häältega 35:24 Lausanne'i.
Muud kandideerinud linnad olid Ateena, Brüssel, Budapest, Buenos Aires, Chicago, Detroit, Lausanne, Los Angeles, México, Minneapolis, New York, Philadelphia, Rio de Janeiro, San Francisco, Tōkyō.
Peaareeniks oli juba 1933. aastal ehitamisega alustatud, kuid alles 1953. aastal valminud Stadio Olimpico (100 000 pealtvaatajakohta), mis asub Foro Italico spordikompleksis.
Osales 83 riiki 5895 sportlasega (sealhulgas 610 naist).
Suurim võistkond oli Saksamaa Ühendvõistkond – 296 sportlast, väikseim aga Guineal – 1 sportlane.
Esmakordselt osalesid: Lääne-India Liit, Maroko, San Marino, Sudaan, Tuneesia ja Ühinenud Araabia vabariik. Lääne-India Liit oli Suurbritannia initsiatiivil Kariibi mere väikestest riikidest ja territooriumidest (Anguilla, Dominica, Barbados, Antigua, Grenada, Saint Lucia, Trinidad ja Tobago, Saint Vincent, Jamaica, Montserrat, Saint Christopher ja Nevis) eksisteerinud 1958–1962 ühendus, kes esines ühendvõistkonnaga ka Rooma OM-il. Ühinenud Araabia Vabariigi olid moodustanud Egiptus ja Süüria, ehkki riigi võistkonnas olid peaaegu kõik pärit Egiptusest.
Spordialasid oli kavas 19 (kergejõustik, jalgpall, korvpall, maahoki, aerutamine, sõudmine, vehklemine, moodne viievõistlus, ujumine, vettehüpped, veepall, poks, maadlus, tõstmine, purjetamine, jalgrattasport, ratsutamine, võimlemine, laskmine).  
Võistlusalasid oli 150. 
Kergejõustikualasid oli kavas 34 (neist 10 naiste ala). Uuesti võeti olümpiakavva naiste 800 m jooks.
Adalbert von Stromberg

Parun Adalbert Eduard Eugen Maximilian Otto von Stromberg (22. juuli 1880 Tāšu-Padure, Kuramaa – 31. detsember 1922 Tartu) oli baltisaksa usuteadlane.
Adalbert von Stromberg sündis kreisiülema, parun Adalbert von Strombergi (surnud 1907), ja Tāšu-Padure (Tels-Paddern) mõisast pärit Anna Jeanette Theophile von Keyserlingi (1853–1910) pojana.
Õppis Tartu Ülikoolis 1901–1913, tudeeris ka Berliini Ülikoolis. Töötas Tartu Ülikoolis eksegeetika ja Uue Testamendi eradotsendina 1914–1916 ja professorina 1919–1922.
Ilmar Kuusemets

Ilmar Kuusemets (12. jaanuar 1919 Lipa küla, Raikküla vald, Harjumaa – 30. aprill 2014) oli eesti laulja (bariton).
Ta õppis laulmist aastatel 1944–1945 Tallinna Muusikakoolis ja 1945–1947 Estonia teatri ooperistuudios. Seejärel võttis laulmise alal eratunde Tenno Vironi, Karl Otsa, Aaro Pärna ja Aleksander Arderi juures.
Aastatel 1944–1984 laulis ta Estonia teatri ooperikooris, 1962–1984 oli samaaegselt koori inspektor. Ta on laulnud solistina ka ooperites ja operettides.
Santiago del Estero

Santiago del Estero on linn Argentina põhjaosas, Santiago del Estero provintsi halduskeskus.
Santiago del Estero asub Dulce jõe kaldal. Linna geograafilised koordinaadid on 27° 47′ S, 64° 16′ W.
2001. aastal elas linnas 230 614 inimest.
Linnas tegutseb Santiago del Estero ülikool.
Santiago del Estero on Argentina vanim linn. Asula rajati 1553. aastal.
Elodeiidid

Elodeiidid ehk juurdunud sukeltaimed on veetaimed, mille varred ja lehed heljuvad vabalt vees, kuid taimed ise on juurtega settesse kinnitunud.
Nimetus tuleneb vesikatku perekonnast (Elodea). Nt kanada vesikatk on elodeiid.
Laine Toomsalu

Laine Toomsalu (sündinud Mae, 4. oktoober 1931 – 25. mai 2012) oli eesti õpetaja ja kodu-uurija.
Ta on lõpetanud Tallinna Pedagoogilise Instituudi. Ta töötas Kohtla põhikoolis ajalooõpetaja ja õppealajuhatajana.

Tunnustused

Ta oli Kohtla-Nõmme valla aukodanik.
Abidjan

Rahvastik

Elanike arv oli 2004. aasta andmetel 3 548 400. Aastal 1984 hinnati elanike arvuks 1 850 000.

Majandus

Abidjan on tähtis sadamalinn Atlandi ookeani rannikul. Kaubasadamal on see omapära, et ta ei asu mere, vaid laguuni ääres. Süvaveesadamat lahutab Guinea lahest ja Atlandi ookeanist Vridi-Plage'i liivavall. Sadam avati merele 1950 Vridi kanali kaudu. Linnast sai peagi frankofoonse Lääne-Aafrika rahandus- ja kommunikatsioonidekeskus.
Praeguse moodsa sadama kaudu eksporditakse kohviube, kakaod, puitu, banaane, ananassi, mangaani ning mitmesugust kala.
Tuunikala püütakse mitu tuhat tonni aastas.
Peamisteks tööstusharudeks on toiduainetetööstus, metsatööstus, autotööstus, tekstiilitööstus ja keemiatööstus. Linnas toodetakse seepi, tikke ja mitmesuguseid metallitooteid, sealhulgas mööblit, autosid, konditsioneere ja külmikuid.
Liivavallil asuvas Port-Bouët's on rahvusvaheline lennujaam.

Haridus ja kultuur

Abidjanis asub ülikool (asutatud 1958 või 1964) ja palju tehnilisi kõrgkoole, samuti rahvusraamatukogu ja rahvusmuuseum, kus on üle 20 000 traditsioonilise kunsti eseme. Linnas on ka mitu põllumajanduse ja loodusteaduste uurimisasutust.
Abidjani raadiojaam edastab põhiliselt prantsuskeelseid saateid. Uudistes ja haridussaadetes kasutatakse ka inglise ja kaheksat kohalikku Aafrika keelt. Telejaam edastab iga päev mitu tundi prantsuskeelseid saateid.

Ajalugu

Abidjan oli 1898 küla ning sai linnaks 1903, kui hakati rajama raudteed Ülem-Voltasse (praegu Burkina Faso).
Abidjan sai 1934 Bingerville'i järel Prantsuse Elevandiluuranniku koloonia pealinnaks ning jäi selleks kuni 1983. aastani.
Aastal 1958 ehitati esimene kahest sillast, mis ühendavad mandri haldus- ja ärilinnaosasid tööstuspiirkonna Petit-Bassami saarega.
Joanna

Joanna on naisenimi.
Xenocalamus

Levila

Nad elavad Sahara-taguses Aafrikas.
Margus Luik (jalgpallitegelane)

Margus Luik (28. mai 1967) on Eesti endine jalgpalliametnik, ajakirjanik ja publitsist. Töötanud Eesti jalgpalliliidu pressiesindaja (1992–1994) ja UEFA Meistrite Liiga asjaajajana, samuti kommenteerinud Eesti telekanalites jalgpalliülekandeid ja avaldanud mitu jalgpalliteemalist raamatut.
Harju maakohus mõistis Margus Luige 21. detsembril 2011 süüdi lasteporno hoidmises, lapse seksuaalses ahvatlemises ja katses kohtuda lapsega seksuaalsel eesmärgil ning mõistis talle kahe aasta ja seitsme kuu pikkuse vangistuse, millest tal tuli vanglas ära kanda üks kuu.  Ta vabanes vanglast 16. jaanuaril 2012.
James Michael Rowe

James Michael Rowe (sündinud 21. oktoobril 1991) on Inglise jalgpallur, kes esindab klubi Aldershot ning mängib keskvälja positsioonil.

Karjäär

James Michael Rowe on sündinud Oxfordis. Rowe alustas enda karjääri Southamptoni Akadeemias, enne kui ta liitus jalgpalliklubi Readinguga. kus peale kahte aastat mängimist pakuti talle esimene profileping. Lepingu jooksul viibis ta laenul Basingstoke Townis (2009) ja Lewes(2011).  
Ta lahkus Readingust ilma, et ta oleks kordagi saanud esindusmeeskonna eest mängida ning liitus Forest Green Roversiga 2011. aasta suvel. Ta skooris treeningmängudel Hereford United’i ja Cirencester Town’i vastu, mille järgselt talle pakuti kahe aasta pikkust lepingut. Ta tegi enda debüüdi Forest Greeni eest 2011–12 hooaja avamängul Stockport Country vastu. Ta lahkus Forest Greenist 2013. aasta aprillis. 
2013. aasta juulis liitus ta Tranmere Roversiga, mis on League One’i kuuluv klubi. Ta tegi enda debüüdi esimeses voorus Mansfield Town’i vastu, kust ta lõi enda esimese värava klubi eest. Mäng lõppes 3-2 võiduga. 2014. aasta mais avaldati, et ta pikendab enda lepingut veel ühe aasta võrra.
Rowe viimase minuti värav 2014–15 hooaja avamängus kindlustas neile 1-1 viigi York Cityga. See oli tema teine professionaalse karjääri värav. Ta langes põhikoosseisust välja peale 6 kuud ja puudus põhikoosseisust ligi 2 kuud, kuid tuli tagasi võiduväravaga Portsmouth’i vastu 29. novembril.
Rowe leping lõpetati osapoolte kokkuleppel 2. veebruaril aastal 2015.
5. august 2015 kinnitas Cheltenham Town’i peatreener Gary Johnson, et Rowe liitub klubiga 2015–2016 hooajaks.
31. juuli 2017 liitus ta Aldershot Towni klubiga ning sõlmis ühe aastase lepingu.
Jarno Laur

Jarno Laur (sündinud 13. septembril 1975 Tartus) on Eesti poliitik.
Ta on Sotsiaaldemokraatliku Erakonna liige ja Tartu vallavanem.
2004–07 oli ta Riigikogu liige Tõnu Kõivu asendusliikmena. Riigikogus kuulus ta põhiseaduskomisjoni ja Estonia huku uurimiskomisjoni.

Haridus

Laur lõpetas 1993. aastal Tartu Mart Reiniku Gümnaasiumi ja 2008. aastal Tartu Ülikooli Narva Kolledži kohaliku omavalitsuse korralduse alal. Alates 2008. septembrist on käsil magistriõpingud Tallinna Tehnikaülikoolis.

Tunnustused

Teda on autasustatud Kaitseliidu teenetemedali eriklassiga (2011).

Isiklikku

Jarno Laur on abielus, tal on neli last.
Alberto Gilardino

Isiklikku

Alberto Gilardino on 185 cm pikk ja kaalub 78 kg.
Leo Leandros

Leo Leandros (õieti Léandros Papathanassíou; kreeka keeles Λέανδρος Παπαθανασίου; pseudonüüm Mario Panas; sündinud 23. augustil 1926 Astakosis Kreekas) on Kreeka helilooja, laulja, laulutekstide autor ja muusikaprodutsent.
1960. aastal oli tal edu lauluga "Mustafa".
Tema tütar on tuntud lauljatar Vicky Leandros. 
Ta on koos sakslase Klaus Munroga 1972. aasta Eurovisioni lauluvõistluse võidulaulu "Après toi" autor. Laul esindas Luksemburgi ja seda esitas Vicky Leandros. 
Tema kirjutatud laule on teiste seas esitanud näiteks Julio Iglesias, Demis Roussos ja Nana Mouskouri.
Imre Kose

Imre Kose (sündinud 5. juunil 1969 Tallinnas) on Eesti kokk.
Ta õppis Tallinna 37. ja 49. Keskkoolis ning lõpetas 15. kutsekeskkooli kokana välisturistide teenindamise oskusega. Kaks aastat oli ta Soomes Lahtis vahetusõpilane. Erialaselt on ta end täiendanud USA-s, Prantsusmaal, Itaalias ja Norras.
Peakokaks sai Kose laeval Tallink, on hiljem töötanud ka teistel Tallinki laevadel ja hotellis Olümpia. Ta on loonud mitu toitlustusasutust: restoranid L'Artiste, Vertigo, Mercado, kohvikud Boulangerie ja Bestseller.
2011. aasta seisuga on ta Tallinnas Vana-Viru tänaval koos Kalev Tanneri ja Raul Uutmanniga avatud kohviku Mozza ja restorani Museum peakokk ning Viru tänaval asuva kohvikpoe ja jaebrändi Vertigo Gourmet loovjuht.
Kose on valmistanud süüa paljudele Eestit külastanud riigipeadele, sealhulgas USA presidendile George W. Bushile, Madalmaade kuningannale Beatrixile ja Norra kuningale Harald V-le.
Ta osales 2007. aastal valminud Pixari joonisfilmi "Ratatouille" helindamisel.

Tunnustus

Imre Kose on Norra kuningliku teeneteordeni V klassi kavaler.
Blizzard Entertainment

Blizzard Entertainment, Inc. on Ameerika Ühendriikide videomänge tootev firma, mis asutati 8. veebruaril 1991 Silicon & Synapse'i nime all. 
Firma asutasid Michael Morhaime, Allen Adham ja Frank Pearce, kes on California ülikooli lõpetanud. Firma asub Californias Irvine'is.
Briežuciemsi vald

Ajalugu

Aastal 1945 moodustati Baltinava vallas Kvašņeva külanõukogu, aastal 1949 likvideeriti  aga Baltinava vald ametlikult. Aastal 1954 liideti  Kvašņeva külanõukoguga likvideeritav Buksti külanõukogu. Aastal 1960 liideti Baltinava sovhoosi maad Baltinava külanõukoguga. Aastal 1968 nimetati Kvašņeva külanõukogu ümber Briežuciemsi külanõukoguks. Aastal 1971 liideti Lazduleja külanõukogu sovhoosi Briežuciems maad  Briežuciemsi külanõukoguga. Vald moodustati külanõukogust aastal 1991.  2009. aastast kuulub vald Balvi piirkonda.

Loodus

Suurimaks jõeks on Supenka jõgi. Looduskaitse all on Lejiņase  tamm, Cērpene tamm, Upītese pärn, Grūšļeva pärn, Bērzusalase paju, Vīžugrīva tamm, Aususola pärn ja üks nimetu pärn valla lõunaosas. Valla põhjaossa jääb osaliselt Stompaki soo hoiuala, edelaossa aga Orlova (Ērgļi) soo hoiuala.

Külad

Vallas on kolmkümmend üks küla. Valla keskuses Briežuciemsis (mazciems) oli aastal 2018 4 elanikku. Griušļova on staatusega vidējciems ja seal oli aastal 2018 132 elanikku. Kakskümmend üheksa valla küla on staatusega mazciems – Abrines 12 elanikuga aastal 2018, Augstasils 22 elanikuga aastal 2018, Aussola 25 elanikuga aastal 2018, Begunova 8 elanikuga aastal 2018, Bieliņi 28 elanikuga aastal 2018, Bilga 5 elanikuga aastal 2018, Bokova 8 elanikuga aastal 2018, Brieksīne 19 elanikuga aastal 2018, Brīžusola 8 elanikuga aastal 2018, Čilipīne 47 elanikuga aastal 2018, Čilipīne 10 elanikuga aastal 2018, Dambergi 33 elanikuga aastal 2018, Dienīcova 16 elanikuga aastal 2018, Dubļova 4 elanikuga aastal 2018, Dukuļova 19 elanikuga aastal 2018, Jaunzemes 2 elanikuga aastal 2018, Kļavusola 3 elanikuga aastal 2007, Kroni 8 elanikuga aastal 2018, Kručinova 4 elanikuga aastal 2018, Kvašņova 6 elanikuga aastal 2018, Lozduļova 3 elanikuga aastal 2018, Ostraleidums 17 elanikuga aastal 2018, Piušļova 35 elanikuga aastal 2018, Ploskīne 17 elanikuga aastal 2018, Pužulova 1 elanikuga aastal 2018, Sedlenieki, Sepovka 2 elanikuga aastal 2018, Stabļova 17 elanikuga aastal 2018, Stouberova 18 elanikuga aastal 2018, Štikunova 26 elanikuga aastal 2018, Torkova 7 elanikuga aastal 2018, Vāzovka 1 elanikuga aastal 2018 ja Vilkusola. Ülejäänud valla elanikud elavad külade koosseisu mitte kuuluvates taludes.
Anatol Sügis

Anatol Sügis (sündinud 1934) on eesti füüsik.
Ta lõpetas 1958. aastal Tallinna Polütehnilise Instituudi mehaanikateaduskonna.  
Pikka aega töötas ta Füüsikalise Keemia Instituudis Tallinnas.
Koos Eesti Raadio helirežissööri ja elektroonse helitehnika spetsialisti Heino Pedusaarega projekteeris ja valmistas ta avara kõlavärvingupaletiga seitsmeoktaavise ulatusega elektroonse muusikainstrumendi varioola, mis valmis 1959. aastaks. Varioola leidis ulatuslikku kasutamist Eesti Raadio ja Eesti Televisiooni stuudiotes, filmide ja sõnateatri etenduste saatemuusika tegemisel ning kerge muusika ansamblite poolt.
1962. aastal anti varioolale Eesti raadionäituse preemia.

Isiklikku

Ta on tuntud ka kui tervisliku toitumise printsiipide huviline ja järgija koos abikaasa Aime Sügisega.
Daniele De Rossi

Daniele De Rossi, Ufficiale OMRI (sündinud 24. juulil 1983 Roomas) on Itaalia jalgpallur, kes mängib poolkaitsja kohal Argentina kõrgliiga klubis Boca Juniors.
Enne 2019. aastal Boca Juniorsiga liitumist oli ta kogu klubikarjääri alates 2001. aastast mänginud Itaalia kõrgliiga klubis AS Roma.
Itaalia koondisesse kuulus ta aastatel 2004–2017. Ta on 2006. aasta maailmameister ning osales maailmameistrivõistlustel ka 2010. aastal. Euroopa meistrivõistlustel tegi ta kaasa nii 2008., 2012. kui ka 2016. aastal.
Mustvee kogudus

EELK Mustvee kogudus on luterlik kogudus Mustvees.
Kogudus kuulub Tartu praostkonda.
Koguduse õpetaja on Eenok Haamer, organist Eha Haamer. Juhatuse esimees on Tiit Rosin.
Jumalateenistused on igal pühapäeval kell 10.30, kuu viimasel pühapäeval kell 17.00 Mustvee kirikus.
Jada piirväärtus

Näide

Näiteks jada  piirväärtus on

Ringjoone pikkus kui jada piirväärtus

Ringjoone pikkuseks nimetatakse korrapäraste hulknurkade ümbermõõtude jada piirväärtust hulknurga tippude arvu tõkestamatul kasvamisel.

Ringi pindala kui jada piirväärtus

Ringi pindalaks nimetatakse ringi sisse kujundatud korrapäraste kõõluhulknurkade pindalade jada piirväärtust hulknurga tippude arvu tõkestamatul kasvamisel.